FI Euroopan unionin virallinen lehti C 96/8

Kuulemismenettelystä Vastaavan Neuvonantajan Loppukertomus (1) Asiassa Arjowiggins/M-Real Zanders

(COMP/M.4513)

2009/C 96/04

Päätösluonnoksen perusteella voidaan todeta seuraavaa:

JOHDANTO

Komissio vastaanotti 31 päivänä lokakuuta 2007 neuvoston asetuksen (EY) N:o 139/2004 4 artiklan 1 kohdan mukaisen ilmoituksen sen käsiteltäväksi asetuksen 4 artiklan 5 kohdan nojalla siirretystä ehdotetusta keskittymästä. Ehdotetussa keskittymässä ranskalainen Arjowiggins SAS (jäljempänä ”Arjowiggins”) hankkisi yksinomaisen määräysvallan tiettyihin M-Real Zanders GmbH:n (jäljempänä ”M-Real Zanders”) omaisuuseriin, ts. Reflex-tehtaan koko omaisuus Dürenissä Saksassa sekä 25 prosentin omistusosuus Zhejiang Minfeng Zanders Paper Company Ltd:ssä Kiinassa. Arjowigginsissä määräysvaltaa käyttää Sequana Capital ja M-Real Zandersissa suomalainen Metsäliitto-konserni.

Komissio aloitti menettelyn 7. joulukuuta 2007, koska keskittymä aiheutti vakavia epäilyjä sen soveltuvuudesta yhteismarkkinoille (asetuksen (EY) N:o 139/2004 6 artiklan 1 kohdan c alakohta).

KIRJALLINEN MENETTELY

Väitetiedoksianto ja vastausaika

Komissio antoi 4 päivänä maaliskuuta 2008 väitetiedoksiannon, johon Arjowiggins vastasi 18. maaliskuuta 2008.

Tutustuminen asiakirja-aineistoon

Arjowigginsin mahdollisuus tutustua asiakirjoihin

Arjowiggins, joka oli ilmoituksen tekijä, sai asiakirja-aineiston tutustuttavakseen CD-ROMilla päivänä, jona väitetiedoksianto annettiin.

Se sai myös mahdollisuuden tutustua useita kertoja asiakirjoihin, jotka oli lisätty aineistoon menettelyn aikana.

M-Real Zandersin mahdollisuus tutustua asiakirjoihin

Ehdotetussa liiketoimessa myyjänä ollut M-Real Zanders sai pyynnöstä ei-luottamuksellisen toisinnon väitetiedoksiannosta 12 päivänä maaliskuuta 2008 ja mahdollisuuden esittää sitä koskevia huomautuksia. Täytäntöönpanoasetuksen (2) tarkoittamana muuna osapuolena myyjä pyysi mahdollisuutta tutustua asiakirja-aineistoon. Sen vuoksi asiaa käsitellyt komission yksikkö antoi kilpailun pääosaston sulautuma-asioissa soveltamia parhaita käytänteitä koskevien sääntöjen mukaisesti M-Real Zandersille mahdollisuuden tutustua tärkeimpien asiakirjojen ei-luottamuksellisiin toisintoihin, kuten Reflex-tehdasta koskevaan Arjowigginsin liiketoimintasuunnitelmaan. M-Real Zandersille toimitettiin myös ei-luottamuksellinen toisinto Arjowigginsin vastauksesta väitetiedoksiantoon.

Kolmannen osapuolen osallistuminen

Hyväksyin toimivaltuuksista tehdyn päätöksen 6 artiklan 1 kohdan mukaisesti Nordrhein-Westfalenin osavaltion talous- ja energia-asioiden ministeriön osallistumisen menettelyyn kolmantena osapuolena sen perustellusta pyynnöstä.

SUULLINEN KÄSITTELY

Suullinen kuuleminen

Suullinen kuuleminen järjestettiin 31 päivänä maaliskuuta 2008. Kuulemiseen osallistuivat ilmoituksen tekijän ja muun osapuolen, mainitun kolmannen osapuolen ja kolmen jäsenvaltion edustajat.

Suullisessa kuulemisessa Arjowigginsin edustajat keskittyivät selvittämään eräitä kirjallisia huomautuksiaan, jotka koskivat komission väitetiedoksiannossa esittämiä huomioita. He väittivät, että komissio ei ollut ottanut täysimääräisesti huomioon muun muassa itsejäljentävän paperin markkinoiden dynamiikkaa. Tältä osin he korostivat ei-eurooppalaisten, erityisesti yhdysvaltalaisten, valmistajien aiheuttaman tuontikilpailun kasvavaa merkitystä. He arvostelivat myös eräiden itsejäljentävän paperin kansallisten markkinoiden ylimalkaista analyysia. Kuultopaperin ja korkealaatuisen hienopaperin markkinoiden osalta Arjowiggins torjui tuotemarkkinamääritelmät ja väitti, että ehdotetun toimenpiteen kilpailuvaikutukset olisivat mitättömät.

Arjowiggins esitti myös huolensa eräiden komission markkinatutkimuksen tulosten osalta ja mainitsi erityisesti, että komission kyselylomakkeiden konekäännökset olivat osittain heikkotasoiset.

KUULEMISEN JÄLKEINEN MENETTELY

Sitoumukset

Arjowiggins esitti sitoumuksensa komissiolle 7 päivänä huhtikuuta 2008 ja niiden tarkistetun toisinnon 28 päivänä huhtikuuta 2008. Sitoumukset koskivat ensi sijassa Reflex-tehtaan itsejäljentävään paperiin liittyvän liiketoiminnan luovuttamista.

Asiaseikkoja koskeva kirje

Komissio lähetti väitetiedoksiannon antamisen jälkeen lisäkyselyjä saadakseen enemmän tietoja itsejäljentävän paperin markkinoista. Se myös ristiintarkasti käännettyihin kyselyihin saadut vastaukset. Varmistaakseen Arjowigginsin puolustautumisoikeudet komissio lähetti sille 18 päivänä huhtikuuta 2008 asiaseikkoja koskevan kirjeen, jossa esitettiin tiivistettynä lisäselvityksen tulokset. Komissio antoi yrityksen tutustua uudestaan asiakirja-aineistoon lähettämällä kaksi CD-ROMia 18 – ja 24 päivänä huhtikuuta 2008. Arjowiggins vastasi asiaseikkoja koskevaan kirjeeseen 25 päivänä huhtikuuta 2008.

Lisämahdollisuus tutustua asiakirja-aineistoon

Arjowiggins pyysi 14 päivänä huhtikuuta 2008 päivätyllä kirjeellä, että tarkastelisin sille annettua mahdollisuutta tutustua eräiden ei-eurooppalaisten valmistajien vastauksiin. Ilmoituksen tekijä väitti, että sen saama CD-ROM ei sisältänyt eräitä vastauksia, jotka oli mainittu muissa asiakirjoissa, ja että sen näkemät ei-luottamukselliset toisinnot saivat sen päättelemään, että komissio ei ollut tutkinut riittävästi tuonnin aiheuttaman kilpailupaineen vaikutuksia Arjowigginsin markkina-asemaan. Tarkasteltuani kyseistä asiakirja-aineistoa päätin 21päivänä huhtikuuta 2008 toimivaltuuksista tehdyn päätöksen 8 artiklan nojalla, että Arjowiggins oli saanut tutustua asianmukaisesti pyytämiinsä asiakirjoihin ottaen huomioon vastaajien esittämät väitteet luottamuksellisuudesta. Jotta Arjowiggins saisi kuitenkin käyttöönsä vielä kattavammat otteet vastauksista ja sen myötä paremman käsityksen siitä, kuinka komissio päätyi alustaviin päätelmiin, pyysin, että asiaa käsittelevä komission yksikkö pyytäisi vastaajia tarkistamaan luottamuksellisuutta koskevat väitteensä. Kyselyn tuloksena Arjowigginsille toimitettiin lisätietoja (yksi vastaajista luopui täysin luottamuksellisuudesta, toinen osittain).

PÄÄTÖSLUONNOS

Päätösluonnoksessa komissio päättelee, että ilmoituksen tekijän toimittamat sitoumukset riittävät poistamaan toimenpiteen aiheuttamat kilpailuongelmat itsejäljentävän paperin markkinoilla. Toisin kuin alustavassa arviossaan komissio toteaa graafisen alan kuultopaperin, teollisuuden kuultopaperin ja korkealaatuisen hienopaperin osalta, että keskittymä ei estä merkittävästi tehokasta kilpailua merkityksellisillä markkinoilla ja soveltuu sen vuoksi yhteismarkkinoille ja ETA-sopimuksen toimintaan.

Katson, että tässä asiassa on noudatettu asianosaisten kirjallisesti ja suullisesti kuulluksi tulemista koskevia oikeuksia.

Brysselissä 23 päivänä toukokuuta 2008. Michael ALBERS

(1) Laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 ja 16 artiklan mukaisesti – (EYVL L 162, 19.6.2001, s. 21) (”toimivaltuuksista tehty päätös”).

(2) Komission asetus (EY) N:o 802/2004, annettu 7 päivänä huhtikuuta 2004, yrityskeskittymien valvonnasta annetun neuvoston asetuksen (EY) N:o 139/2004 täytäntöönpanosta (EUVL L 133, 30.4.2004, s. 1).